Broj: 711-I-2562- P-269/23-02-12

Zagreb, 24. studenog 2023.

**Ondina Tabula**

**Agencija za odgoj i obrazovanje**

**Predmet: očitovanje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 30. listopada 2023. pod brojem 711-U-7645-P-269/23-01-27 zaprimilo zahtjev za očitovanjem koji je podnijela Ondina Tabula.

U zahtjevu podnositeljica navodi da je osoba koja radi na radnom mjestu višeg savjetnika za javnu nabavu u Agenciji za odgoj i obrazovanje (dalje u tekstu: Agencija) dala otkaz i postavlja pitanje može li vršitelj dužnosti ravnatelja Agencije za obavljanje poslova navedenog radnog mjesta zadužiti svoju kći temeljem ugovora o djelu, dok se ne provede natječaj za popunjavanje navedenog radnog mjesta.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a daje očitovanje, kako slijedi.

Krug obveznika na koje se primjenjuju odredbe ZSSI-a određen je člankom 3. ZSSI-a. Člankom 3. stavkom 1. podstavkom 45. ZSSI-a propisano je da su ravnatelji i zamjenici ravnatelja agencija kojima je osnivač Republika Hrvatska obveznici u smislu navedenog Zakona.

Uvidom u sudski registar Trgovačkog suda u Zagrebu utvrđeno je da je osnivač Agencije Republika Hrvatska.

Povjerenstvo tumači da vršitelj dužnosti ravnatelja agencije ima sva prava i ovlasti ravnatelja imenovanog temeljem provedenog javnog natječaja te da ga se upisuje u nadležni sudski registar kao i ravnatelja agencije, iako se radi o dužnosti koju obveznik u pravilu obnaša u kraćem razdoblju, u pravilu do godine dana.

Naime, vršitelj dužnosti imenuje se kako bi se osigurao nesmetan kontinuitet u radu agencije do imenovanja ravnatelja agencije po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. podstavka 45. ZSSI-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja primjenjuju odredbe tog Zakona.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 5. stavkom 1. točkom 6. ZSSI-a propisano je da su članovi obitelji obveznika navedeni u citiranoj točki 3. istog članka povezane osobe.

Člankom 9. stavkom 1. ZSSI-a propisano je da je obveznik, ako se pojave okolnosti koje se mogu definirati kao potencijalni sukob interesa, dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Slijedom navedenog, nesporno je da je kćer obveznika povezana osoba u smislu članka 5. stavka 1. točke 3. i 6. ZSSI-a.

Stoga Povjerenstvo prvenstveno ističe da, sukladno članku 9. stavku 1. i 2. vršitelj dužnosti ravnatelja Agencije za obavljanje poslova navedenog radnog mjesta ne može sa svojom kćeri sklopiti ugovor o djelu radi obavljanja poslova radnog mjesta višeg savjetnika za javnu nabavu u Agenciji.

Povjerenstvo pritom ukazuje da nema zapreke da se kći vršitelja dužnosti ravnatelja Agencije zaposli u Agenciji, ako bi to bilo temeljem javnog i transparentnog postupka zapošljavanja u kojem vršitelj dužnosti ravnatelja Agencije ni na koji način ne bi sudjelovao, odnosno u kojem bi se u cijelosti izuzeo od sudjelovanja, istu činjenicu deklarirao na mrežnim stranicama Agencije i o tome obavijestio Upravno vijeće Agencije, uključujući imenovanje povjerenstva, odlučivanje o prigovorima kandidata te potpisivanje ugovora o radu za navedeno radno mjesto.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana